[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000002", "text": "Ymddiheuriadau! Dwi methu credu/coelio mod i ddim wedi cael cyfle i sgwennu fan hyn ers cyn Dolig. Dwi wedi bod yn darllen LLWYTHI o lyfrau ond dim digon o nofelau Cymraeg gwreiddiol i blant, sori."}, {"text_idx": "#000004", "text": "Ydi o cystal a\u0302\u2019r cynta? Yndi/ydy! Cystal bob tamed yn fy marn i, ac mae na ddarnau ynddo fo wnaeth ddysgu gwers i mi (mwy am hynny nes mlaen)"}, {"text_idx": "#000006", "text": "A dyma dudalen wnaeth i mi wenu:"}, {"text_idx": "#000008", "text": "Felly pa ran ddysgodd wers i mi? Y wers mae Sara Mai yn ei dysgu am Jasmine, cariad ei brawd mawr, Seb. Mae gan Jasmine ewinedd hir, miniog a llais siwgr-candi-me\u0302l; mae\u2019n golur i gyd ac mae ganddi ofn nadroedd \u2013 neu\u2019n esgus bod ganddi er mwyn cuddio tu o\u0302l i\u2019w chariad a gwneud iddo fo deimlo\u2019n gry a dewr a gwarchodol. Wel, fel\u2019na ro\u2019n i\u2019n darllen rhwng y llinellau o leia \u2013 ond mae Sara Mai yn bendant yn teimlo yr un fath a\u0302 fi. Ond ydan ni\u2019n iawn i bw\u0302-pw\u0302ian pobl fel Jasmine? Nacdan! Roedden ni\u2019n dwy ar fai. A wnai mo\u2019no fo eto \u2013 addo. Mae gen i ffrindiau a theulu sy\u2019n addoli colur ac ewinedd hirion, miniog ac maen nhw\u2019n bobol iawn. Neis hyd yn oed."}, {"text_idx": "#000009", "text": "Ond mi fydd raid i chi ddarllen y llyfr i weld sut mae Sara Mai yn dysgu ei gwers. Mwy nag un wers a\u0302 deud y gwir. Mi fyddwch chi\u2019n gwingo \u2013 fwy nag unwaith \u2013 ac yn meddwl \u2018Naaa Sara Mai! Be ti\u2019n feddwl ti\u2019n neud?\u2019"}, {"text_idx": "#000010", "text": "Oes, mae \u2018na neidr (peithon arbennig iawn) yn mynd ar goll ond mae \u2018na lawer iawn mwy na hynny yn y nofel fach hyfryd hon."}, {"text_idx": "#000011", "text": "O, a sbiwch: braf cael ymateb i\u2019r llyfr cynta ar dudalen Clwb Darllen Cymraeg ar Facebook:"}, {"text_idx": "#000012", "text": "Mae Rebecca ac Ellie am fynd i brynu\u2019r dilyniant ddydd Sadwrn \u2013 a dwi\u2019n gwybod y bydd Ellie wrth ei bodd unwaith eto. Ac yn y sylwadau ar FB, yn ogystal a\u0302 chanmol Sara Mai \u2013 a\u2019r awdur Casia Wiliam wrth gwrs \u2013 mae cwpwl o famau wedi deud pa mor dda ydi cael deunydd gwreiddiol yn Gymraeg. Yn tydi! Dyna holl ddiben y blog yma \u2013 i drio tynnu sylw at y rhai gwreiddiol sy\u2019n DAL i gael eu boddi gan y cyfieithiadau."}, {"text_idx": "#000013", "text": "Un am nofelau ydw i fwya wrth gwrs ond dyma ddau lyfr ffeithiol/gwahanol i chi:"}, {"text_idx": "#000014", "text": "Dau lyfr hardd a hyfryd a difyr iawn mewn gwahanol ffyrdd. Genod Gwych 2 wrth gwrs yn debyg iawn i\u2019r cynta ond efo merched medrus gwahanol, yn cynnwys yr anhygoel Vulcana!"}, {"text_idx": "#000015", "text": "A llwyth o weithgareddau difyr y byddwn i wedi bod wrth fy modd yn eu gneud yn hogan ifanc. Fel dylunio dwy ffrog i Mary Quant \u2013 wir yr. Anodd credu, mi wn."}, {"text_idx": "#000016", "text": "Straeon a feithiau arbennig o dda eto gan Medi Jones-Jackson a lluniau hyfryd gan Telor Gwyn."}, {"text_idx": "#000017", "text": "Ail lyfr Leisa Mererid a Cara Davies am ioga ydi \u2018Y Wariar Bach\u2019 \u2013 a dwi wrth fy modd efo\u2019r teitl yna! Dyma rai o\u2019r tudalennau cyntaf:"}, {"text_idx": "#000018", "text": "Mae\u2019r geiriau a\u2019r odlau wir yn \u201cgalw arnaf i\u201d a dach chi byth yn rhy hen i drio bod yn seren wib."}, {"text_idx": "#000019", "text": "Nac yn orila. Mae isio treiglo gorila yn does? Ond mae\u2019n edrych yn od..."}, {"text_idx": "#000020", "text": "Dau lyfr hyfryd, sy\u2019n cael y sylw maen nhw\u2019n eu haeddu, gobeithio."}, {"text_idx": "#000021", "text": "Go brin bod y 3 llyfr uchod yn y se\u0302l llyfrau plant a phobl ifanc sy mlaen ar hyn o bryd. Dim clem pryd mae\u2019n dod i ben, ond mae \u2018na fargeinion i\u2019w cael! Dan ni awduron wastad yn siomedig pan dan ni\u2019n gweld ein llyfrau yn y bwced bargeinion, ac eleni \u2013 dwi yna! Wel, nid un o fy llyfrau gwreiddiol i dwi\u2019n falch o ddeud, ond cyfieithiad. OND MAE\u2019N CHWIP O GYFIEITHIAD! O lyfr Almaeneg, nid un Saesneg, os nad oeddech chi\u2019n gwybod, ac mae o\u2019n hile\u0302riys. Er mai fi sy\u2019n deud. Bachwch gopi am \u00a33.50!"}, {"text_idx": "#000023", "text": "Genod Gwych a Merched Medrus"}, {"text_idx": "#000024", "text": "Dach chi\u2019n cofio ddechrau\u2019r flwyddyn am awdur yn chwilio am enwau genethod gwych a merched medrus fel rhan o\u2019i phrosiect newydd?"}, {"text_idx": "#000025", "text": "Medi Jones-Jackson o Bow Street ger Aberystwyth oedd honno, rhywun sydd wedi gweithio ym myd llyfrau plant ac wedi rheoli prosiectau hyrwyddo darllen yn y gorffennol \u2013 ac mae hynny\u2019n amlwg!"}, {"text_idx": "#000026", "text": "Yn union fel cyfres \u2018Rebel o Ferch\u2019, mae \u2018Genod Gwych a Merched Medrus\u2019 yn strocen o jiniys! Wedi\u2019i hanelu at blant 5 i 10 oed yn wreiddiol (6-11 ar wefan y Lolfa, felly penderfynwch chi) mae\u2019n gyfrol ddifyr, liwgar, addysgiadol a hwyliog am 12 o ferched ysbrydoledig o Gymru, o Jade Jones i Laura Ashley."}, {"text_idx": "#000027", "text": "Mae pawb yn cael dwy dudalen, fel hyn, gyda hanes Amy Dillwyn y ddynes fusnes o Sgeti:"}, {"text_idx": "#000028", "text": "Ac ydi, mae\u2019r gwaith darlunio gan Telor Gwyn yn hyfryd:"}, {"text_idx": "#000029", "text": "A\u2019r dylunio gan Dyfan Williams. Ydyn, maen nhw\u2019n ddau beth gwahanol! Y dylunydd sy\u2019n penderfynu be i neud efo\u2019r darluniau: maint, lleoliad ac ati, y ffont, bob dim."}, {"text_idx": "#000030", "text": "A dwi\u2019n siw\u0302r bod Angharad Tomos wrth ei bodd yn cael bod yng nghwmni\u2019r rhain i gyd \u2013 clod ac anrhydedd i awdur \u2013 ieee! Ond mae \u2018na ferched o bob maes yma, mynydda, nyrsio, celf, ffasiwn, meddygaeth, astroffiseg \u2013 a fy ffefryn i, cracio codau yn ystod y rhyfel. Dwi wedi bod yn Bletchley, felly roedd gen i ddiddordeb mawr yn hanes Mair Russell-Jones o Bontycymmer oedd yn wych am wneud croeseiriau a phosau \u2013 ac yn gallu siarad Amlaeneg..."}, {"text_idx": "#000031", "text": "A sbiwch, mae \u2018na weithgareddau yn y cefn i gyd-fynd a\u0302 meysydd y merched medrus:"}, {"text_idx": "#000032", "text": "Nacydi siw\u0302r, dydi\u2019r po\u0302s ddim i gyd yna, dwi isio i chi brynu\u2019r llyfr tydw! Neu o leia ei fenthyg o\u2019r llyfrgell, achos mi gaiff yr awdur, Medi Jones-Jackson, 8.5c am bob benthyciad wedyn. Ydi, mae o\u2019n help mawr i awduron, wir yr \u2013 ac i\u2019r llyfrgelloedd!"}, {"text_idx": "#000034", "text": "A be am gais Medi am enwau merched ifanc gwych o Gymru heddiw? Wel, mae eu henwau nhw yn y llyfr hefyd, tu mewn y clawr blaen a chefn \u2013 ddeudis i bod Medi\u2019n jiniys, do?"}, {"text_idx": "#000035", "text": "Dim llun sori, bydd raid i chi brynu copi i weld os ydi eich henwau chi yna. A nefi, mae \u2018na enwau da allan fanna \u2013 enwau sy\u2019n sgrechian i gyrraedd pinacl pa bynnag faes fyddwch chi\u2019n ei ddewis."}, {"text_idx": "#000036", "text": "Llyfr sy\u2019n werth \u00a35.99 yn bendant. Mi wnes i ei fwynhau o\u2019n arw, ac mi fyddwn i wedi bod wrth fy modd efo fo pan ro\u2019n i yn yr ysgol gynradd. Mae o\u2019n siw\u0302r o ysbrydoli genod ifanc heddiw."}, {"text_idx": "#000037", "text": "Ond mae \u2018na un peth bach... sut mae sillafu enw\u2019r iaith Sanskrit yn Gymraeg? Dwi\u2019n meddwl mai Sanscrit ddylai o fod. Yn o\u0302l Geiriadur yr Acadaemi \u2013 Sansgrit (yr hen fusnes c/g ma eto...) Ond am ryw reswm, mae \u2018na \u2018d\u2019 wedi dod o rhywle ac mae o\u2019n Sandscrit yn y llyfr yma. Felly pwy sy\u2019n iawn?!"}, {"text_idx": "#000041", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000042", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]